als_Latn dik_Latn sag_Latn
Vllaznia ngec në shtëpi. Në Loro Borici shkodranët barazuan 1-1 me Elbasanin që mori një pikë me shumë vlera përsa i përket objektivit mbijetesë. Ndryshim i casteve të fundit në formacionin e Vllaznisë. Baldo Raineri humbi për arsye dëmtimi sulmuesin kryesor të skuadrës uruguianin Sebastian Soza që deri në këtë fazë të kampionatit kishte realizuar 7 gola, duke hedhur në fushë që nga minuta e parë Arsen Hajdarin edhe pse ky i fundit nuk është një pykë e pastër. Në Loro Borici sfida nisi e qetë dhe me pak raste për shënim. Në minutën e 8-të Gilman Lika provoi nga hyrja e zonës por tentativa e tij me të majtën përfundoi jashtë. Për të parë një tjetër mundësi shënimi duhej pritur minuta e 34-të. Sërish Gilman Lika, këtë herë mesfushori i Vllaznisë provoi me një goditje standarte por edhe njëherë tjetër tentativa e 28-vjecarit ishte pasaktë.
Me një Elbasan që e kishte shumë të vështirë të dilte nga gjysmëfusha e tij, Vllaznia e kishte më të lehtë të administronte lojën dhe në minutën e 40-të përpjekjet e kuqebluve u shpërblyen. Një top i mbetur në zonë nuk largua sic duhet nga kamerunasi i Elbasanit Joncah, dhe nga pasiguria e sulmuesit të verdhebluve përfitoi Hajdari që me një goditje të menjëhershme nga një distancë e afërt kaloi Vllazninë në avantazh, duke e shpërblyer në një farë mënyre edhe trajnerin Raineri për besimin që i dha duke e aktivizuar si titullar. Në të 45-tën Vllaznia iu afrua sërish golit por edhe pse Gilman Lika e kontrolloi shumë mirë topin pas një krosimi të saktë nga i riu Hakaj por portieri Ruci i tha jo golit me ndërhyrjen e tij vendimtare. Ashtu si pjesa e parë edhe fraksioni i dytë i lojës nisi pa raste të pastra për shënim edhe pse formacioni i Muharrem Dostit kishte një marsh më shumë se kundërshtari. Miqtë ishin shumë më kërkues se Vllaznia në pjesën e dytë dhe në minutën e 62-të arritën të barazonin shifrat në 1-1.
Jontcha shleu gabimin në rastin e golit që i dha avantazhin provizor Vllaznisë duke përfituar nga një harkim tokazi i Eri Lamces për të dërguar topin pas shpatullave të portierit Selimaj. Ky ishte goli i parë për sulmuesin kamerunas me fanellën e Elbasanit. Goli i ra rëndë Vllaznisë që nuk e kishte më qartësinë e pjesës së parë madje Hajdari në të 77-tën humbi rastin më flagrant të shkodranëve në këtë pjesë duke gabuar nga shumë pranë. Minutat e fundit folën të gjitha për Elbasanin por verdheblutë nuk arritën të gjenin dot golin e fitores dhe sfida e Loro Boricit përfundoi në barazim 1-1. Me pikën e marrë Elbasani u ngjit në kuotën e 13-të të tillave dhe tashmë mund të shpresojë pasi Teuta ka vetëm 6 pikë më shumë ndërsa përsa i përket Vllaznisë shkodranët pothuasje e kanë siguruar mbijetesën teksa me e shohin vetën në vendin e 7-të në kuotën e 27 pikëve, 14 më shumë se Elbasani.
als_Latn als_Latn als_Latn